### NN 135/2025 (31.10.2025.), Pravilnik o izmjenama i dopunama Pravilnika o zaštiti radnika od izloženosti opasnim kemikalijama na radu, graničnim vrijednostima izloženosti i biološkim graničnim vrijednostima

Ministarstvo rada, mirovinskoga sustava, obitelji i socijalne politike

1993

Na temelju članka 45. stavka 5., a u vezi s člankom 49. stavkom 5. Zakona o zaštiti na radu (»Narodne novine«, br. 71/14, 118/14, 94/18 i 96/18) te članka 38. stavka 2. i stavka 3. Zakona o sustavu državne uprave (»Narodne novine«, br. 66/19 i 155/23 – Zakon o plaćama u državnoj službi i javnim službama), ministar nadležan za rad uz suglasnost ministra zdravstva i prethodnu suglasnost ministra vanjskih i europskih poslova donosi

PRAVILNIK

O IZMJENAMA I DOPUNAMA PRAVILNIKA O ZAŠTITI RADNIKA OD IZLOŽENOSTI OPASNIM KEMIKALIJAMA NA RADU, GRANIČNIM VRIJEDNOSTIMA IZLOŽENOSTI I BIOLOŠKIM GRANIČNIM VRIJEDNOSTIMA

Članak 1.

U Pravilniku o zaštiti radnika od izloženosti opasnim kemikalijama na radu, graničnim vrijednostima izloženosti i biološkim graničnim vrijednostima (»Narodne novine«, br. 91/18, 1/21 i 148/23) u članku 2. stavku 1. točke 1. i 2. mijenjaju se i glase:

»1) Direktiva Vijeća 98/24/EZ od 7. travnja 1998. o zaštiti zdravlja i sigurnosti radnika na radu od rizika povezanih s kemijskim sredstvima (četrnaesta pojedinačna direktiva u smislu članka 16. stavka 1. Direktive 89/391/EEZ) (SL L 131, 5. 5. 1998.), kako je posljednji put izmijenjena Direktivom (EU) 2024/869 Europskog parlamenta i Vijeća od 13. ožujka 2024. o izmjeni Direktive 2004/37/EZ Europskog parlamenta i Vijeća i Direktive Vijeća 98/24/EZ u pogledu graničnih vrijednosti za olovo i njegove anorganske spojeve i za diizocijanate (SL C, 2024/869, 19. 3. 2024.)

2) Direktiva 2004/37/EZ Europskog parlamenta i Vijeća od 29. travnja 2004. o zaštiti radnika od rizika zbog izloženosti karcinogenim, mutagenim ili reproduktivno toksičnim tvarima na radu (šesta pojedinačna direktiva u smislu članka 16. stavka 1. Direktive 89/391/EEZ) (SL L 158, 30. 4. 2004.), kako je posljednji put izmijenjena Direktivom (EU) 2024/869 Europskog parlamenta i Vijeća od 13. ožujka 2024. o izmjeni Direktive 2004/37/EZ Europskog parlamenta i Vijeća i Direktive Vijeća 98/24/EZ u pogledu graničnih vrijednosti za olovo i njegove anorganske spojeve i za diizocijanate (SL C, 2024/869, 19. 3. 2024.).«

Članak 2.

U članku 3. stavku 1. točka 11. mijenja se i glasi:

»11) mutagena kemikalija je tvar ili smjesa koja ispunjava kriterije za razvrstavanje u razred opasnosti »mutageni učinak na zametne stanice«, 1.A ili 1.B kategorije, u skladu s Prilogom I. Uredbe (EZ) br. 1272/2008 te tvar, smjesa ili proces iz Priloga V. ovoga Pravilnika, kao i tvar ili smjesa koja se ispušta pri procesu navedenom u tom Prilogu«

Članak 3.

U Prilogu I., u Tablici graničnih vrijednosti izloženosti (GVI) i kratkotrajnih graničnih vrijednosti izloženosti (KGVI), iza retka koji se odnosi na tvari izocijanati, svi (kao NCO), izuzev metil izocijanata, dodaje se novi redak koji glasi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| CAS  broj | EZ  broj | IME TVARI | GVI | | KGVI | | Direktiva | Napomena |
| ppm | mg/m³ | ppm | mg/m³ |
| - | - | Diizocijanati (mjereni kao NCO \*) |  | 0,006 |  | 0,012 | 2024/869 | Apsorpcija putem kože,  preosjetljivost kože i dišnih putova.  Granična vrijednost od 0,01 mg NCO/m3 u odnosu na referentno razdoblje od osam sati (GVI) i granična vrijednost za kratkotrajnu izloženost (KGVI) od 0,02 mg NCO/m3 primjenjuju se do 31. prosinca 2028. |
| \* NCO se odnosi na izocijanatnu funkcionalnu skupinu spojeva diizocijanata | | | | | | | | |

Članak 4.

U Prilogu I., u Tablici graničnih vrijednosti izloženosti (GVI) i kratkotrajnih graničnih vrijednosti izloženosti (KGVI), redak koji se odnosi na tvar olovo i njegove anorganske spojeve mijenja se i glasi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| CAS  broj | EZ  broj | IME TVARI | GVI | | KGVI | | Direktiva | Napomena |
| ppm | mg/m³ | ppm | mg/m³ |
| - | - | Olovo i njegovi anorganski spojevi |  | 0,03 |  |  | 2024/869 | Reproduktivno toksična tvar bez utvrđenog praga.  GVI se odnosi na inhalabilnu frakciju |

Članak 5.

U Prilogu IV. Tablica bioloških graničnih vrijednosti, redci koji se odnose na olovo (elementarno i anorganski spojevi) te na olovo i njegove ionske spojeve, mijenjaju se i glase:

|  |  |  |  |  |  |  |
| --- | --- | --- | --- | --- | --- | --- |
| CAS broj | Štetna  kemijska tvar | Karakteristični pokazatelj | Biološki  uzorak | Vrijeme uzimanja uzoraka | Biološke granične vrijednosti | Napomena |
|  | Olovo i njegovi anorganski spojevi | olovo | krv |  | 30 µg Pb/100 ml krvi  15 µg Pb/100 ml krvi | Obvezujuća vrijednost do 31. prosinca 2028.  Obvezujuća vrijednost od 1. siječnja 2029. |
| Biološko praćenje uključuje mjerenje razine olova u krvi (PbB) uporabom apsorpcijske spektrometrije ili metode koja daje jednakovrijedne rezultate.  Posebne napomene u vezi sa zdrastvenim nadzorom radnika izloženih olovu i njegovim anorganskim spojevima:  1. Za radnike čija razina olova u krvi premašuje biološku graničnu vrijednost od 30 μg Pb/100 ml krvi zbog izloženosti do koje je došlo prije 9. travnja 2026., ali je niža od 70 μg Pb/100 ml krvi, redovito se provodi zdravstveni nadzor. Ako se tim radnicima utvrdi da se razina olova u krvi smanjuje u smjeru granične vrijednost od 30 μg Pb/100 ml krvi, može im se dopustiti nastavak rada koji uključuje izloženost olovu.  2. Za radnike čija razina olova u krvi premašuje biološku graničnu vrijednost od 15 μg Pb/100 ml krvi zbog izloženosti do koje je došlo prije 9. travnja 2026., ali je niža od 30 μg Pb/100 ml krvi, redovito se provodi zdravstveni nadzor. Ako se tim radnicima utvrdi da se razina olova u krvi smanjuje u smjeru granične vrijednost od 15 μg Pb/100 ml krvi, može im se dopustiti nastavak rada koji uključuje izloženost olovu.  3. Zdravstveni nadzor provodi se ako je izloženost koncentraciji olova u zraku veća od 0,015 mg/m3, izračunano kao vremenski ponderirani prosjek tijekom 40 sati tjedno, ili ako se za pojedinačne radnike izmjeri razina olova u krvi veća od 9 μg Pb/100 ml krvi. Zdravstveni nadzor provodi se i za radnice reproduktivne dobi čija razina olova u krvi premašuje 4,5 μg Pb/100 ml krvi, radi prevencije štetnih učinaka na zdravlje u pogledu razvoja fetusa ili potomstva radnica. | | | | | | |

Članak 6.

Prilog V. mijenja naziv i glasi:

»Popis tvari, smjesa i procesa kao dodatnog kriterija za razvrstavanje u razred opasnosti »karcinogenost«, 1.A ili 1.B kategorije odnosno tvari ili smjesa koje ispunjavaju kriterije za razvrstavanje u razred opasnosti »mutageni učinak na zametne stanice«, 1.A ili 1.B kategorije«

PRIJELAZNE I ZAVRŠNE ODREDBE

Članak 7.

U Prilogu I., u Tablici graničnih vrijednosti izloženosti (GVI) i kratkotrajnih graničnih vrijednosti izloženosti (KGVI), podaci GVI za tvari azbest aktinolit, azbest amozit (grinerit), azbest antofilit, azbest krizotil, azbest krokidolit i azbest tremolit, u vrijednosti od 0,1 vlakna/cm3, koriste se do 20. prosinca 2025. godine, nakon čega se koriste propisane vrijednosti u skladu s člankom 9. Pravilnika o zaštiti radnika od rizika zbog izlaganja azbestu (»Narodne novine«, br. 15/25).

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/12

Urbroj: 524-03-03-01/2-25-17

Zagreb, 6. listopada 2025.

Ministar
 Marin Piletić, v. r.